Broj: 711-I-1478-M-95/20-02-19

Zagreb, 23. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Tonija Družete, zamjenika općinskog načelnika Općine Lovran,** za davanjem mišljenja Povjerenstva**,** na 99. sjednici održanoj dana 23. rujna 2020.g., daje sljedeće:

**MIŠLJENJE**

1. **Sukladno odredbama ZSSI-a, nema zapreke da se dužnosnik Toni Družeta, zamjenik općinskog načelnika Općine Lovran, kao predsjednik „SRK Alba“ prijavi na natječaj za sufinanciranje sportskih manifestacija preko „Potpora manje vrijednosti“ u Općini Lovran.**
2. **Povjerenstvo ukazuje dužnosniku Toniju Družeti da se, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost zamjenika općinskog načelnika Općine Lovran koristio za vlastiti probitak i probitak sportskog kluba u kojem obnaša funkciju predsjednika, kao zamjenik načelnika Općine izuzme od svakog, pa i posrednog oblika sudjelovanja u provedbi postupka davanja subvencija, a posebice od donošenja odluke o odabiru kandidata te od potpisivanja ugovora s istima.**
3. **Dužnosnik je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezan članovima Općinskog vijeća Općine Lovran kao i članovima Povjerenstva za provedbu navedenog natječaja deklarirati da je klub „SRK Alba“, čiji je on predsjednik, podnio zahtjev. Istu okolnost dužnosnik je dužan objaviti i na službenoj internetskoj stranici Općine Lovran.**

Obrazloženje

Zahtjev za davanjem mišljenja Povjerenstva podnio je dužnosnik Toni Družeta, zamjenik načelnika Općine Lovran. U knjigama ulazne pošte zahtjev je zaprimljen pod poslovnim brojem 711-U-3358-M-95/20-01-4 17. rujna 2020.g., povodom kojeg se vodi predmet broj: M-95/20.

Uvidom u Registar dužnosnika utvrđeno je kako dužnosnik Toni Družeta obnaša dužnost zamjenika općinskog načelnika Općine Lovran od 12. lipnja 2017.g.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Toni Družeta povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je zamjenik načelnika Općine Lovran ali da je već četiri godine i predsjednik „SRK Alba“ iz Labina što je naveo i u imovinskoj kartici. Nadalje, dužnosnik navodi da se “SRK Alba“ javila na natječaj Općine Lovran za sufinanciranje sportskih manifestacija preko takozvanih „Potpora manje vrijednosti“ u maksimalnom iznosu potpore od 5.000,00 kuna. Dužnosnik navodi da se ove godine „SRK Alba“ javila za dva projekta, utrku 19.9. i 23.10. Dužnosnik postavlja upit je li on kao dužnosnik u prekršaju, odnosno smije li se „SRK Alba“ javljati na takve natječaje.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo ističe kako prijava sportskog kluba u kojem dužnosnik obnaša funkciju predsjednika kluba na natječaj za dobivanje subvencija općine u kojoj dužnosnik obnaša dužnost zamjenika načelnika može stvoriti vanjski dojam da je isti iskoristio svoju dužnost kako bi za sebe postigao korist u obliku novčanih sredstava. Stoga je dužnosnik dužan izuzeti se od svakog, pa i posrednog sudjelovanja u provedbi postupka davanja subvencija, a posebice od donošenja odluka o odabiru kandidata i potpisivanja ugovora s istima. Primjenom instituta izuzimanja u navedenoj situaciji otklanja se sumnja da je dužnosnik koristio položaj zamjenika općinskog načelnika u cilju postizanja vlastitog probitka.

Nadalje, dužnosnik je u cilju očuvanja vlastitog integriteta i jačanja transparentnosti u obnašanju javnih dužnosti obvezan članovima Općinskog vijeća Općine Lovran kao i članovima Povjerenstva za provedbu navedenog natječaja deklarirati da je klub u kojem on obnaša funkciju predsjednika podnio prijavu za dobivanje navedene subvencije. Na taj način skreće se pozornost članovima predstavničkog tijela Općine Lovran kao i članovima Povjerenstva za provedbu natječaja, ali i zainteresiranoj javnosti na potrebu kontrole provedbe predmetnog natječaja te ukoliko dođe do sklapanja ugovora, na potrebu provođenja nadzora nad izvršavanjem istog.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Toni Družeta, elektroničkom dostavom

2. Objava na internetskoj stranici Povjerenstva

3. Pismohrana